2 vas wat glo by onderwysdepartement steel | Maroela Media
Twee verdagtes is eindelik in hegtenis geneem ná 'n lang en uitgerekte ondersoek na beweerde bedrieglike transaksies by die Oos-Kaapse departement van onderwys. Meer as R3 miljoen is sowat tien jaar gelede by dié departement gesteel.
Kapt. Lloyd Ramovha, woordvoerder van die Valke, het Dinsdag in 'n verklaring gesê Moses Justice Luthuli (56) en Owen Bruce James (41) word daarvan beskuldig dat hulle in 2010 as diensverskaffers van die departement by 'n sindikaat betrokke geraak het wat van die departement gesteel het.
Volgens Ramovha het die betrokke sindikaat onwettiglik toegang tot die departement se finansiële afdeling se rekenaars verkry om wagwoorde en gebruikersname te bekom.
Sowat R3,1 miljoen is destyds op dié manier na verskillende bankrekeninge van die sindikaat oorgedra deur middel van 14 bedrieglike transaksies. Die geld is aanvanklik aan vier plaaslike skole betaal wat as begunstigdes gelys was.
Volgens Ramovha het 'n ondersoek deur die Valke later aan die lig gebring dat hierdie betalings nooit deur die departement goedgekeur is nie. 'n Nadere ondersoek is toe na die departement se diensverskaffers geloods aangesien hulle destyds toegang tot die departement se IT-infrastruktuur gehad het.
Luidens die verklaring is James in Februarie vanjaar in Turffontein in Johannesburg in hegtenis geneem waarna Luthuli Vrydag in Richardsbaai in KwaZulu-Natal in hegtenis geneem is in verband met die bedrieglike transaksies.
James het sedertdien verskeie kere in 'n hof verskyn en sal na verwagting weer op 3 Junie in die Zwelitsha-landdroshof verskyn.
Luthuli is intussen op borgtog van R2 000 vrygelaat. Hy sal weer op 23 Julie in 'n hof verskyn.
Ramovha het gesê die Valke verwag om nog inhegtenisnemings binnekort te maak.
Met 'n rekenaar "trail" en dit vat 10 jaar om hulle te kry? Ook maar goed hulle het rekenaars gebruik anders sou hulle sterf aan ouderdom, voordat hulle gekry is.